CELEX: 32005D0931
Language: hu
Date: 2005-12-21 00:00:00
Title: 2005/931/EK: A Bizottság határozata ( 2005. december 21. ) Finnországnak és Svédországnak a vegetatív szőlő-szaporítóanyagok forgalmazásáról szóló 68/193/EGK tanácsi irányelv szerinti kötelezettség alól történő mentesítéséről  (az értesítés a C(2005) 5469. számú dokumentummal történt)

23.12.2005   
            
            
               HU
            
            
               Az Európai Unió Hivatalos Lapja
            
            
               L 340/67
            
         
      A BIZOTTSÁG HATÁROZATA
   
   (2005. december 21.)
   Finnországnak és Svédországnak a vegetatív szőlő-szaporítóanyagok forgalmazásáról szóló 68/193/EGK tanácsi irányelv szerinti kötelezettség alól történő mentesítéséről
   (az értesítés a C(2005) 5469. számú dokumentummal történt)
   (Csak a finn és a svéd nyelvű szöveg hiteles)
   (2005/931/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a vegetatív szőlő-szaporítóanyagok forgalmazásáról szóló, 1968. április 9-i 68/193/EGK tanácsi irányelvre (1) és különösen annak 18a. cikkére,
   tekintettel a Finnország és Svédország által benyújtott kérelemre,
   mivel:
   
               (1)
            
            
               A 68/193/EGK irányelv rendelkezéseket tartalmaz a szőlő-szaporítóanyagok forgalmazásáról. Az irányelv rendelkezik továbbá arról, hogy bizonyos feltételek megléte esetén a tagállamok teljes mértékben vagy részben mentesíthetők ezen irányelv alkalmazásának kötelezettsége alól.
            
         
               (2)
            
            
               Finnországban és Svédországban szőlő-szaporítóanyagokat rendes körülmények között nem szaporítanak, illetve nem forgalmaznak. Emellett a szőlőtermesztés a fenti tagállamokban gazdasági szempontból elenyésző jelentőségű.
            
         
               (3)
            
            
               Amíg ezen feltételek fennállnak, az érintett tagállamokat mentesíteni kell a 68/193/EGK irányelvben foglalt, a szóban forgó anyagra vonatkozó rendelkezés alkalmazásának kötelezettsége alól.
            
         
               (4)
            
            
               Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
            
         ELFOGADTA EZT A HATÁROZATOT:
   1. cikk
   A 12. cikk (1) bekezdése és a 12a. cikk kivételével Finnország és Svédország mentesül a 68/193/EGK irányelv alkalmazásának kötelezettsége alól.
   2. cikk
   Ennek a határozatnak a Finn Köztársaság és a Svéd Királyság a címzettje.
   
      Kelt Brüsszelben, 2005. december 21-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 93., 1968.4.17., 15. o. A legutóbb a 2005/43/EK irányelvvel (HL L 164., 2005.6.24., 37. o.) módosított irányelv.